Č. m. : 4431/1991

UZNESENIE
VLÁDY SLOVENSKEJ REPUBLIKY

zo 7. januára 1992 číslo 8

k postupu a podmienkam preberania záruk štátu za úvery poskytované komerčnými bankami podnikateľským subjektom na realizáciu štrukturálnych zmien národného hospodárstva

Vláda

A. schvaľuje

1. postup a podmienky preberania záruk štátu za bankové úvery poskytované komerčnými bankami podnikateľským subjektom na realizáciu vlastných projektov rozvoja uskutočňovaných v rámci vládou schválených programov štrukturálnych zmien národného hospodárstva, uvedené v predloženom materiáli,

2. záručný rámec pre preberanie nových záruk na konto štátneho rozpočtu na rok 1992 v objeme 8 mld Kčs;

B. ukladá

1. ministrovi financií

viazať v neúčelovej rezerve štátneho rozpočtu Slovenskej republiky na rok 1992 300 mil. Kčs na krytie prípadných rizík zo splátok úverov, na ktoré prevzal záruky štátny rozpočet Slovenskej republiky,

2. ministrovi financií a ministrom, ktorí riadia hospodárske rezorty

postupovať pri predkladaní návrhov na preberanie záruk štátneho rozpočtu Slovenskej republiky podľa časti A bod 1 tohto uznesenia.

Vykonajú:
minister financií 
a ministri, ktorí riadia hospodárske rezorty